贈別高三十五
作者：李頎
朝代：唐

paragraphs: 五十無產業，心輕百萬資。
屠酤亦與羣，不問君是誰。
飲酒或垂釣，狂歌兼詠詩。
焉知漢高士，莫識越鴟夷。
寄跡棲霞山，蓬頭睢水湄。
忽然辟命下，衆謂趨丹墀。
沐浴著賜衣，西來馬行遲。
能令相府重，且有函關期。
僶俛從寸祿，舊遊梁宋時。
皤皤邑中叟，相候鬢如絲。
官舍柳林靜，河梁杏葉滋。
摘芳雲景[晏]，把手秋蟬悲。
小縣情未愜，折腰君莫辭。
吾觀主人意，不久召京師。